Renta

Organisaatio

Vuonna 2019 Renta Group -konserni työllistää 450 työntekijää 58 toimipisteessä. Se toimii Suomessa, Ruotsissa ja Norjassa. Konserniin kuuluu muun muassa Renta Oy ja Rentatelineet Oy.

Avainhenkilöt

Yrityksen avainhenkilöt, Erkki Norvio, Kari Aulasmaa ja Kari Kallio työskentelivät aiemmin Ramirentillä. Etenkin Norvio lasketaan kansainvälisestikin alansa uranuurtajiin, sillä hän toimi Ramirentin ja sen edeltäjän A-Rakennusmiehen toimitusjohtajana ja hallituksen jäsenenä 30 vuoden ajan, oli viemässä A-Rakennusmiestä pörssiin ja kasvatti yrityksen liikevaihdon tyhjästä satoihin miljooniin euroihin. Myös aiemmin Inspectan toimitusjohtajana toimineella Aulasmaalla on pitkä historia Ramirentiltä. Renta Groupin hallituksessa on Norvion lisäksi muun muassa myös Kallio, joka oli Norvion seuraaja Ramirentin konsernijohtajana ja Telinekympin Juhani Kattilakoski, joka tuntee teline- ja sääsuojausbisneksen.

Johto

Yrityksen toimitusjohtaja on ollut huhtikuusta 2016 lähtien Kari Aulasmaa. Sen hallitukseen kuului keväällä 2019 puheenjohtaja Kari Kivikosken lisäksi Kari Kallio, Ilkka Kattilakoski, Janne Näränen, Erkki Norvio ja Christoffer Zilliacus.

Omistus

Rentan suurin omistaja vuonna 2019 oli pääomasijoittaja Intera Partners, joka omisti yrityksestä 60 prosenttia. Sen lisäksi yli 90 Rentan avainhenkilöä omistaa yrityksen osakkeita.

Tuotteet ja palvelut

Renta on yleiskonevuokraamo, jonka tarjontaan kuuluu muun muassa työmaatiloja, sääsuojia ja maarakennuskoneita: Volvo-kaivukoneita ja -pyöräkuormaajia alle 8 tonnin kokoluokissa ja 4–13-tonnisia Volvo-jyriä. Vuokrattavana on myös erilaisia työkaluja, kuten esimerkiksi käsityökaluja betonimyllyjä ja pyöräkuormaajia.
Huhtikuussa 2019 Renta esitteli asiakkailleen suunnatun Renta Easy -kalustonhallintasovelluksen, jonka avulla vuokrakalustoa voi hallita mobiililaitteilla. Sen avulla voi muun muassa tilata ja palauttaa vuokrakoneita, tarkastella vuokrakaluston kustannuksia työmaa kohtaisesti ja seuraamaan raskaan kaluston käyttöä ja sijaintia.

Historia

Alkuvuonna 2016 toimintansa aloittanut Renta Group syntyi yritysostoin. Ensimmäisiin yritysostoihin kuuluivat teline- ja sääsuojausalan Telinekymppi (nykyään Renta Telineet), työmaatiloja vuokraava Jasoca ja konevuokraamo Kehä-Kone, jotka kaikki siirtyivät Renta Groupiin henkilöstöineen ja omistajineen. Yrityksen pääomistaja oli pääomasijoittaja Intera Partners. Renta Group aloitti toimintansa pääkaupunkiseudun teline- ja sääsuojausmarkkinoilla sekä työmaatilavuokrauksessa, mutta alkoi pian rakentaa vuokraamoverkostoa koko maahan. Ensimmäiset kalustovuokraamot avattiin Rovaniemelle, Ouluun, Kokkolaan, Seinäjoelle, Poriin, Turkuun, Vantaalle, Helsinkiin, Espooseen, Kotkaan ja Mikkeliin.  Keväällä 2016 Rentalla oli 60 työntekijää. 
Joulukuussa 2016 Renta osti SSR Groupin koko konekaluston: erilaisia rakennuskoneita ja -laitteita työmaatiloista nostolaitteisiin. Samalla yhtiöt tekivät pitkäaikaisen vuokrasopimuksen, jonka ansiosta SSR Group sai käyttöönsä Rentan kalustot ja koneet koko maassa.
Vuonna 2016 Rentan liikevaihto oli 20,9 miljoonaa euroa ja sillä oli 83 työntekijää.
Alkuvuonna 2018 Renta osti Suomen Työmaapalvelut. Keväällä 2018 Rentalla oli Suomessa 28 toimipaikkaa, ja niissä työskenteli yhteensä yli 200 henkilöä. Huhtikuussa 2018 Renta osti ruotsalaisen yleiskonevuokraamo Stål & Hyr Groupin, joka työllisti 130 henkilöä 13 toimipisteessään.  Stål & Hyr osti elokuussa Hyrcenter I Nerike AB:n ja marraskuussa Aros Hyresmaskiner AB:n. Kauppojen jälkeen Stål & Hyr -yhtiöllä oli 24 toimipistettä. Lokakuussa 2018 Renta osti norjalaisen konevuokraamon Flexleie as:n. Se toimi Norjan länsirannikolla, Pohjois-Norjassa ja Oslon alueella sekä Ruotsissa Tukholman alueella. Yhtiöllä oli yhteensä 6 vuokraamoa.